Ndai lang gaw, Wajau Paul La Sang La ka shalat da ai Sat Lawat ngu ai ginlam hpe garan kachyan ya na n ngai. Jan pru jan shang ten hta htoi san gala ai jan lagaw nsam, lamu hpung tang hta shana e tu kabrim tsawm ai shata shagan ni hte nsam hpan hkum tsawm htap ai nampu nampan, bum ntsa kaw nna noi abya hkrat nga ai hka rum, ndai ni hpe mu mada lu ga ai shaloi anhte a myit masin kraw lawang kata hta asan sha nga nna grai yu tsawm dum ai, myit ngwi myit pyaw ai, myit simsa ai hte yu sharawng ai myit ni hkam sha lu ga ai re.
Raitim lamu marang a majaw, jan shata shagan hte tsit tsawm bum ni hpe mu hkup summwi ni magap jahten kau ai rai yang dai ni a hkrang shingyan ni hpe anhte yu tsawm dum ai, sharawng awng ai myit ni hkam sha lu sana nrai nga ga ai. Pyaw ngawn ai mahkawn nsen hte tsawm ai sumla ni hpe anhte ra sharawng ga ai. Ginsup ka manawt shing jawng ai lam ni hpe mung grai hkrak tsawm ai hku madun dan ai rai yang anhte grai yu ra nna shakawn ga ai re. Raitim atsawm sha nrai yang dai mahkawn ka manawt, ginsup lam ni hpe kadai mung nra sharawng ai, myit shang sha na ga ai nrai.
Ya sha tsun taw ai lam ni gaw tsawm htap kaja ai hpe kadai mung ra sharawng nna, ntsawm nhtap n kaja ai hpe gaw kadai mung nra sharawng ai hpe madun dan ya ai lam ni rai nga ai. Bai ra sharawng ai lam hta masha langai hte langai mung nbung hkat nga ga ai. Ga shadawn shayi num kasha ni law malawng gaw bu hpun palawng tsawm tsawm htap htap re ai hpe ra sharawng chye ai zawn shadang la kasha ni gaw dum nta, mawdaw, cycle tsawm ai hpe madung ra sharawng chye nga ai. Masha shagu gaw tinang ra sharawng ai tsawm htap ai bu hpun palawng, sut gan arung arai ni hpe ra tim nlu mai ai, masha nkau mi sha lu ma ai. Raitim masha hkum shagu gaw tinang ra ai rai yang tsawm htap ai lama mi hpe lu la mai ga ai re. Dai gaw kaga nrai tsawm htap ai sat lawat rai nga ai.
Sat lawat ngu tsun ai gaw masha langai a hkawm sa, tsun shaga, shamu shamawt nga sa wa ai masa lam hpe ngu mayu ai re. Masha hkum shagu hta sat lawat nga ai. Raitim masha shagu a sat lawat gaw tsawm ai sat lawat ni hkrai nrai nga ai. Dai majaw kaji ten kaw na tinang a sat lawat tsawm hkra jahtuk sharai mat wa ga ai rai yang she tsawm htap kaja ai sat lawat hpe madu lu na rai nga ga ai. Masha hta hpraw nsam tsawm, bu hpun palawng tsawm tsawm htap htap rai nna, sutgan kade mi lu su ai raitim sat lawat ntsawm ai rai yang masha ra law na nrai, masha e tsun kajai kau na sha hkrum na re. Hpraw nsam, bu hpun palawng hte ja sutgan mi nlu su tim, sat lawat tsawm htap kaja ai rai yang masha ni e ra sharawng shakawn shagrau ai, hkungga manu shadan ai hpe hkrum lu na ga ai zawn tinang a prat mung manu dan tsawm htap lu na re.
Hpraw nsam, sutgan hte sat lawat ndai masum hte yawng hpe lu su da ga yang chyawm gaw masha yawng e ra sharawng ai hpe hkam la lu nna, masha ni a tsawra hkungga manu shadan hkrum na gaw teng sha rai na re. American gumsan magam John F.Kanedy hpe dan leng ai ga shadawn langai hku nna yu yu ga. Shi gaw hpraw nsam tsawm ai, grai lu su ai, sat lawat grai yu htuk tsawm htap ai wa re. Dai majaw American mungdan hpe shi up hkang nga ai ten hta shi a mung masha ni shi hpe grai tsawra hkungga ai, madat mara hkan sa ai hte grai myit ngwi myit pyaw ai lam hpe lu la ma ai. Shi a mungdan masha ni sha n-ga mungkan ting na masha ni mung shi hpe tsawra kam hpa myit mada ma ai re.
Dai zawn hpring zup lu na anhte yawng hta nmai byin ga ai raitim mi lahta e tsun lai wa sai hte maren sat lawat tsawm htap hkra gaw anhte nang ngai kadai mung galaw lu ga ai.Tinang a sat lawat gara hku rai taw nga ai kun maram yu, mada yu nna jaw teng ai hku hkap yin la chye let tsawm hkra jahtuk sharai la ga ai rai yang tsawm htap manu dan ai masha byin wa na sha re. Dai majaw masha langai hta sat lawat tsawm htap na grai nan ahkyak la nga ai. Sat lawat tsawm htap kaja ai masha gaw masha law law e tsawra kam hpa hkrum ai, kanawn manang ntaw ai, yawng hte hkau chyap loi nna kanawn pyaw ai masha mung rai nga ai.
Tsawm htap ai sat lawat gaw tinang a prat manu hpe sharawt ya nga ai zawn ntsawm n htap re ai sat lawat gaw tinang a prat manu hpe shayawm ya taw nga ai re.Tsawm htap ai sat lawat nga jang masha law law e ra sharawng jai lang na, tsawra manu shadan kam hpa ai hpe hkrum lu nna tinang a prat manu hpe sharawt la taw lu ga ai raitim sat lawat ntsawm htap ai masha gaw masha yawng e tsun kajai kau ai hpe hkrum lu na re. Dai gaw tinang a prat manu hpe shayawm la taw ai rai nga ai. Sat lawat tsawm htap lu na matu mungkan akyu hpe chyu yu nna shatsawm la ra ai nrai nga ai. Anhte a hkum hkrang gaw nhtum nwai ai asak wenyi a hpun palawng rai nga mali ai re. Dai majaw hkum hkrang a matu tsawm htap ai bu hpun palawng lu sumli hkra shakut ga ai zawn wenyi hpe sumli na hkum hkrang a sat lawat hpe tsawm htap kaja hkra anhte shakut nga sa chye nna tsawm htap manu dan ai prat hpe madu la lu nga ga.
Ka Lajang ai – Saranum Julia Ndawng Ja Ing
RVA – Jinghpaw Nsen Shapoi Dap
Manila, Philippines.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn pag_Latn